|  |  |
| --- | --- |
|  |  |
| Høringsnotat: Ekstern høring vedr. bekendtgørelse om kvalitetskrav til miljømålinger |  |

# Dette høringsnotat behandler eksterne høringssvar, der vedrører bekendtgørelse om kvalitetskrav til miljømålinger (analysekvalitetsbekendtgørelsen). Udkast til ny analysekvalitetsbekendtgørelse har været i ekstern høring d. 23. april – 21. maj 2024 sammen med bekendtgørelse om vandkvalitet og tilsyn med vandforsyningsanlæg (drikkevandsbekendtgørelsen). Ændringer som konsekvens af denne høring er markeret med gult i bilag 1 og i nærværende notat. Bekendtgørelsen forventes at træde i kraft d. 1. juli med de tilføjede ændringer.

# Der er modtaget 8 eksterne høringssvar:

1. **HOFOR**

*HOFOR har nedenstående høringssvar:*

1. C Krav til ledningsevne: Maximum krav til ledningsevne og minimumskrav til ledningsevne bør angives ved den samme temperatur. Enten ved 20 grader eller ved 25 grader.
2. C2 Hvad er årsagen til, at der ikke længere accepteres forhøjet ammoniumindhold ved indkøring af nye filtre? Skyldes det at det er en indikatorparameter nu, og at man ved indkøring af nye filtre er i proces med at nedbringe ammoniumkoncentrationen?

Vil man ved desinfektion med chloramin kunne acceptere en forhøjet værdi for indhold af ammonium?

1. Bilag 1b: Stoffet N,N-dimethylsulfamidsyre (DMSA) er nu inkluderet på bilaget med meget lav kravværdi. Dette har været en udfordring for vores eksterne analyselaboratorium at nå en tilstrækkelig lav detektionsgrænse på denne parameter. Når parameteren medtages med så lav kravværdi, er det HOFORs forhåbning, at Miljøstyrelsen er klar med en hurtig tilbagemelding, såfremt der ses en overskridelse af kravværdien.
2. Hvor Sum af PFAS er defineret ved en note 19, der beskriver Cas numre og at sum af PFAS omfatter både lineære og forgrenede stoffer mangler denne note for parameteren: Sum af PFOA, PFOS, PFNA og PFHxS. Det bør her også defineres, om der er tale om både lineære og forgrenede stoffer og tilhørende Cas numre. HOFOR finder, at det er vigtigt, at alle summer med kvalitetskrav tilknyttet kan afrapporteres direkte med egen stankode, så de uden problemer kan overføres elektronisk mellem laboratorierne og 3. parts systemer samt at denne sum er entydigt defineret, så der eksempelvis ikke er tvivl om, hvorvidt der er tale om en sum af lineære eller sum af lineære+forgrenede stoffer.
3. Bilag 1c Indikatorparametrenes kravværdier bør fremgå særskilt af Parameterlisten.dk, så der kan skelnes mellem drikkevandskrav og krav til indikatorparametre. Det bør i en kommende vejledning tydeligt kunne læses, hvilke der reelt tænkes at kunne påvirke menneskers sundhed (farve vs. kimtal).
4. Bilag 1d: forsigtighedshensyn og æstetiske hensyn: Foruden saccharin bør stofferne oxaminsyre og ravsyre også fremgå som stoffer uden bekymring, jf. Fagligt notat om resultater af suspect screening for pesticidstoffer i grundvand 2022, Miljøstyrelsen 25. august 2023. Ligesom der bør være en tilgængelig liste hos Miljøstyrelsen over, hvilke stoffer der løbende er vurderet som uden bekymring.
5. Bilag 4. Hvorledes forstås råvand i afsnittet omhandlende, at det operationelle kontrolprogram også skal omfatte kontrol af somatiske colifager i råvand for at kontrollere effektiviteten af behandlingsprocesser mod mikrobiologiske risici? Skal der analyseres for somatiske colifager ved anvendelse af grundvand? HOFOR mener, at det kun burde være aktuelt, hvor der anvendes overfladevand eller havvand til drikkevandsproduktion. Somatiske colifager er heller ikke nævnt som en parameter, der skal indgå i en boringskontrol, se tabel 2 bilag 8.

**Miljøstyrelsens svar:**

Alle punkterne vedrører Drikkevandsbekendtgørelsen, hvorfor spørgsmålene besvares i høringsnotat til Drikkevandsbekendtgørelsen.

1. **ALS Denmark**

*ALS Denmark har nedenstående høringssvar:*

1. *Det er rart at der er ryddet op i bekendtgørelsen, så den er lettere at læse.*
2. *PFAS: Detektionsgrænserne for PFAS er så lave at det vil være mere overskueligt hvis enheden blev ændret fra µg/l til ng/l – der er mange nuller at holde styr på når enheden er µg/l.*
3. *Der er i Bek. 796 af 13/6-2023 ” Bekendtgørelse om fastlæggelse af miljømål for vandløb, søer, overgangsvande, kystvande og grundvand” indført Miljøkvalitetskriterier for 24 PFAS, hvoraf 7 er forskellige fra de PFAS, der er indeholdt i 22 PFAS til vandforsyninger. Det er ønskeligt hurtigst muligt at få de resterende PFAS indført i Kvalbek, så krav er tydelige og lettere for myndigheder og laboratorier at forholde sig til.*

**Miljøstyrelsens svar:**

**Ad 1**. Miljøstyrelsen kvitterer for den positive feed-back.

**Ad 2**. Miljøstyrelsen ønsker at opretholde samme enhed til analysekvalitet, som anvendes for de relaterede kvalitetskrav, hvorfor enheden µg/L opretholdes. Enheden ”ng/L” er heller ikke forenelig med Jupiter.

**Ad 3**. Miljøstyrelsen anerkender, problemstillingen og arbejder på at afklare en eventuel løsning internt.

1. **Højvang laboratorier A/S**

*Højvang har nedenstående høringssvar:*

1. *Det fremgår ikke under de nye parametre, hvornår ændringerne skal være implementeret i forhold til ”A”. Normalt defineres der 6 mdr. til indkøring, dvs. vi kan analysere som ”K” de første 6 mdr for at give os tid til akkrediteringen (som også omfatter behandlingstid hos DANAK).*
2. *HHA’erne indføres med to betydende cifre i LD og Uabs (for alle andre parametre er der tale om en betydende ciffer)*
3. *PFAS: der savnes tilbagemeldinger på alle de kommentarer der kom til høringen omkring PFAS og indføring af forgrenet PFAS forbindelser*

**Miljøstyrelsens svar:**

**Ad 1.** Chlorat, Chlorit, Bisphenol A, halogenerede eddikesyrer og Microcystin findes allerede i den gældende version af Drikkevandsbekendtgørelsen og Miljøstyrelsen vurderer, at der ikke er behov for en implementeringsfrist på disse, da parametrene har fremgået af Drikkevandsbekendtgørelsen siden 14/05/2023. Det samme gælder Uran, der indtil nu har haft et gældende drikkevandskvalitetskriterie.

På de resterende ”nye parametre” er tilføjet en implementeringsfrist på 3 eller 6 måneder.

Der er tilføjet en note på følgende stoffer:

Bilag 1.3 og 1.4; DEET, CGA 42447 og DMSA (som er tilføjet som konsekvens af KLs høringssvar). Bilag 1.19; 17Beta-østradiol, Nonylphenol. Bilag 2.8; Somatiske colifager

**Ad 2.** Krav til DL ændres på baggrund af høringssvaret fra 1,2 til 1 og for Uabs fra 3,6 til 4.

**Ad 3.** Højvangs tidligere svar omkring PFAS-målinger er vedlagt som bilag 2. Svaret adresserer risikoen for interferens på målinger af forgrenede PFAS-stoffer pga manglende kemiske standarder. Miljøstyrelsen er enige i, at ”En faglig korrekt analyse af forgrenede PFAS-forbindelser er på ingen måde en triviel opgave i dag”. Miljøstyrelsen fastholder dog sin beslutning at følge EU-definitionen, og dermed stille krav om måling af sum lineær og forgrenet PFAS trods risiko for interferens.

1. **Danske Vandværker**

*Danske Vandværker har nedenstående høringssvar:*

*Generelle bemærkninger*

1. *Danske Vandværker mener overordnet, at det er positivt, at der i bekendtgørelsen foretages konsekvensrettelser, og at der er foretaget en generel oprydning af navne, noter og henvisninger i bilagene og foretaget rettelser af konkrete fejl i formler.*

*Specifikke bemærkninger*

1. *Danske Vandværker finder det problematisk, at individuelt nævnte pesticidnavne, individuelt nævnte halogenerede alifatiske kulbrinter og individuelt nævnte pesticidnavne er fjernet, såfremt pesticiderne hører under gruppen ’Øvrige pesticider og nedbrydningsprodukter fra pesticider’, der er anført ved stofnavn i bekendtgørelse, samt at individuelt nævnte PFAS fjernes ved navns nævnelse, såfremt de er inkluderet i gruppen ’Øvrige PFAS’.*

*Bekymringen herfor går på, at der ved summering af stofgrupperne er risiko for, at de enkelte stoffers kvalitetskravværdier bliver blandet og derfor ikke giver et retvisende resultat.*

**Miljøstyrelsens svar:**

**Ad 1**. Miljøstyrelsen kvitterer for den positive feed-back.

**Ad 2**. Hvilke stoffer, der indgår i f.eks. sum af PFAS eller sum af pesticider, er defineret i bekendtgørelserne, der stiller krav om måling af summen, f.eks. Drikkevandsbekendtgørelsen. Disse summer opdateres regelmæssigt, og det er administrativt uhensigtsmæssigt at skulle opdatere analysekvalitetsbekendtgørelsen, hver gang der ændres på en sum. Ved at henvise direkte til Drikkevandsbekendtgørelsens bilag sikres det, at analysekvalitetskrav også gælder for evt. ny-tilføjede stoffer.

1. **Eurofins Miljø**

*Eurofins Miljø har nedenstående høringssvar:*

*Kommentarer til de enkelte § og bilag i udkastet*

1. *Afsnit 1.1.1 Ved beregning af detektionsgrænse er der angivet, at det skal være den korrigerede s(w)' (apostrof efter w) i formlen for LD. Det vil være hensigtsmæssigt at definere, hvilken korrektion, der er tilladt. Der mangler en parentes i formlen for s(w)^2, når den beregnes ud fra s(n)^2.*
2. *Bilag 1.3, 1.11, 1.12 og 1.16 Grundvand skal analyseres for nonylphenol/nonylphenoler, mens fersk overfladevand og fersk og marint sediment tillige skal analyseres for 4-nonylphenol. Eurofins Miljø A/S gør opmærksom på, at det kan være vanskeligt kromatografisk at adskille denne gruppe fra de øvrige nonylphenoler. I fersk sediment er krav til LD for 4-nonylphenol 200 gange mindre i forhold til kravet for nonylphenoler. i praksis vil dette være vanskeligt at overholde pga. de nævnte vanskeligheder ved at separere 4-nonylphenol fra de øvrige nonylphenoler.*
3. *Bilag 1.11 og 1.12 Angående enhedsskift for tørstof, glødetab og totalt organisk carbon. Eurofins Miljø A/S gør opmærksom på, at værdierne for Uabs også skal omregnes til de tilrettede enheder for tørstof, glødetab og totalt organisk carbon.*
4. *Bilag 1.11 og 1.12 Detektionsgrænsen for tørstof på fersk sediment samt marint sediment er sat meget lavt (0,05 % VV) i forhold til, at disse matricer er faste. En af de metoder (EN 15934), som metodedatablad M029 foreskriver, at man gerne må bruge til faste matricer (herunder sediment), foreskriver, at metoden kan bruges på prøver med en tørstofprocent på over 1%, hvilket giver god mening ifht., at der er tale om faste matricer. DS204, som metodedatablad M029 også nævner, at man må bruge, har sat en meget lav detektionsgrænse (0,02 g/kg, svarende til 0,002%, dog for vandige matricer). Det nævnes dog også i metoden, at præcisionen afhænger af prøvetypen. Eurofins Miljø A/S foreslår, at LD enten hæves til 1% så måleområdet afspejler, at der analyseres på faste prøver, eller at detektionsgrænsekrav fortsat undlades.*
5. *Bilag 1.11 Overvågning af fersk sediment. Enheden for MtBE er fortsat μg/kg TS, men krav er tilrettet som om, enheden skal være mg/kg TS.*
6. *Bilag 1.12 og 1.13. Eurofins Miljø A/S foreslår at enheder rettes tilsvarende fersk sediment for at undgå forvirring.*
7. *Bilag 1.3, 1.4 samt 1.10, 1.11, 1.12, 1.14 og 1.17. I drikke- og grundvand analyseres kun for b+k isomererne af benzofluoranthen, mens der i jord, slam, fersk og marint sediment og skaldyr analyseres for isomererne b+j+k. Under normale analytiske betingelser er disse isomerer vanskelige at adskille og det vil derfor være uligt nemmere i alle tilfælde at analysere for summen af alle isomerer.*

*Generelle kommentarer og forslag*

1. *Der er fremsendt særskilt høringssvar til Udkast til bekendtgørelse om Legionellakontrol under Social og Boligstyrelsen. Eurofins Miljø A/S har foreslået, at der i den kommende bekendtgørelse om Legionellakontrol stilles krav om efterlevelse af Analysekvalitetsbekendtgørelsen samt at krav til prøvetagning og analyse for Legionella indarbejdes i Analysekvalitetsbekendtgørelsen.*
2. *Eurofins Miljø A/S har i høringssvar til Drikkevandsbekendtgørelsen, gjort opmærksom på forskellige enheder for turbiditet (FNU og NTU). De to enheder indikerer metodeforskelle og burde give ens resultater, dog specificerer metodedatablad M036, at turbiditet skal angives i FNU. Det er ikke hensigtsmæssigt, hvis der er forskellig notation i henholdsvis drikkevandsbekendtgørelsen og analysekvalitetsbekendtgørelsen.*
3. *Eurofins Miljø A/S har tidligere gjort opmærksom på, at det vil være hensigtmæssigt at indføre krav til LQ i Analysekvalitetsbekendtgørelsen, så de danske krav ikke er forskellige fra praksis i EU i øvrigt. Det vil desuden være hensigtsmæssigt, at kvantitative resultater i intervallet fra LD til LQ ikke længere tillades, da tolkningen af disse kan give anledning til fejlskøn.*

*Eurofins Miljø A/S håber, at vores bemærkninger og forslag til udkastet kan indarbejdes i den kommende bekendtgørelse*

**Miljøstyrelsens svar:**

**Ad 1**. Parentes er indsat som konsekvens af høringsvar. Miljøstyrelsen vil tage op med Referencelaboratoriet hvilken korrektion, der er tilladt, og en evt. konkretisering kan tilføjes ved næste opdatering af bekendtgørelsen.

**Ad 2**. Der er ikke ændret på kravene til nonylphenoler i de nævnte bilag. Såfremt der er en analysekemisk udfordring, opfordrer Miljøstyrelsen Eurofins til at melde det ind til Miljøstyrelsens Referencelaboratorium for Kemiske og Mikrobiologiske Miljømålinger.

**Ad 3.** Miljøstyrelsen er enig i, at Uabs skal opdateres til den nye enhed for tørstof og glødetab: Uabs er ændret fra 10 g/kg til 1% og fra 3 g/kg til 0,3 % i bilag 1.11 og 1.12. TOC havde allerede en enhed svarende til % (g/100 g), hvorfor denne ikke opdateres.

**Ad 4.** Miljøstyrelsen ønsker at undersøge de tekniske muligheder mere detaljeret, hvorfor kravet til LD for tørstof og glødetab i bilag 1.11 og 1.12 er fjernet igen, i overensstemmelse med den gældende version af bekendtgørelsen.

**Ad 5**. Enhedsfejl rettet til mg/kg TS for MTBE i bilag 1.11.

**Ad 6**. Miljøstyrelsen ønsker af historiske årsager ikke at ændre enheder i disse bilag.

**Ad 7**. Angående isomererne af benzofluoranthen: Det vil blive overvejet i forbindelse med næste opdatering af bekendtgørelsen, om der er behov for ensretning.

**Ad 8**. Miljøstyrelsen afventer Social og Boligstyrelsens tilbagemelding angående dette.

**Ad 9**. Miljøstyrelsen opretholder enheden ”FNU” i Analysekvalitetsbekendtgørelsen, da den er i overensstemmelse med metodehenvisningen. NTU rettes til FNU i Drikkevandsbekendtgørelsen, som konsekvens af høringsvaret afgivet dertil.

**Ad 10**. Krav til LQ stilles implicit i bekendtgørelsen, da der er defineret en omregningsfaktor på 3 ved omregning fra LD til LQ. Fagdatasystemerne, PULS, Jupiter og VanDa er ved at blive opdateret til at kunne modtage LQ-værdier, hvilket bør løse problemstillingerne mht indrapportering af resultater fra andre EU-lande. Trods den høje analyseusikkerhed på resultater imellem LD og LQ, ser Miljøstyrelsens fagenheder og fagdatacentre en vis værdi i disse data. Der foregår dog en løbende drøftelse af emnet i Miljøstyrelsen, og udvikling af de tekniske løsninger muliggør en ændring på området på sigt.

1. **KL**

*KL har nedenstående høringssvar:*

*Hermed fremsender KL høringssvar til udkast til ændringer af analysekvalitetsbekendtgørelsen. Ændringer og høringssvar skal ses i sammenhæng*

*med ændringer af drikkevandsbekendtgørelsen. Ændringerne til bekendtgørelsen sker som led i implementeringen af drikkevandsdirektivet. Det har ikke været muligt for KL at foretage en politisk behandling af høringssvaret inden for høringsfristen. Der tages derfor forbehold for den efterfølgende politiske behandling af høringssvaret. KL kvitterer for, at Miljøministeriet afholdt et interessentmøde under høringen af bekendtgørelserne, hvor mange spørgsmål blev afklaret.*

1. *Pesticider*

*På bilag 1.4 nævnes der de to nye pesticider CGA 42447 og DEET, men det tredje nye pesticid N,N-dimethylsulfamidsyre (DMSA), som tilføjes i høringsforslaget til drikkevandsbekendtgørelsen, er ikke medtaget i analysekvalitetsbekendtgørelsen. KL mener, at det må være en fejl, at DMSA ikke er med i analysekvalitetsbekendtgørelsen. DMSA tilføjes i drikkevandsbekendtgørelsen med et skærpet kvalitetskrav på μg/L 0,01 i bilag 1b. De tre nye pesticider bør ligeledes medtages i analysekvalitetsbekendtgørelsens bilag 1.3 om grundvand.*

1. *PFAS*

*Kommunerne modtog i januar 2024 en skrivelse fra Miljøstyrelsen om måling af PFAS i miljøprøver, da der har været uklarhed omkring angivelse af, hvorvidt sumværdierne for PFAS blev angivet som en sum af de lineære eller som en sum af de lineære og forgrenede PFAS-forbindelser for de 5 PFASforbindelser: PFOS, PFOS, PFNA og PFHxS og PFOSA. Det fremgår af Miljøstyrelsens brev, at metoden M068 skal opdateres i 1. kvartal 2024. Det fremgår ikke klart af analysekvalitetsbekendtgørelsen eller høringsbrevet om det er sket. Det hører måske ikke hjemme der, men det har betydning for de sumværdier, som skal være overholdt i drikkevandsbekendtgørelsen for PFAS-forbindelser. KL ønsker derfor afklaring af, hvorvidt metoden er opdateret. PFOSA, som ligeledes har lineære og forgrenede forbindelser, fremgår ikke direkte i analysekvalitetsbekendtgørelsen. KL ønsker svar på, om PFOSA henhører under øvrige PFAS.*

1. *Det fremgår ikke af analysekvalitetsbekendtgørelsen, hvornår den forventes*

*at skulle træde i kraft. KL forventer, at det er samtidig med drikkevandsbekendtgørelsen, 1. juli 2024.*

1. *Økonomi*

*KL antager, at eftersom ændringen af analysekvalitetsbekendtgørelsen*

*blandt andet sker som konsekvens af ændringer i drikkevandsbekendtgørelsen*

*som følge af implementering af EU’s Drikkevandsdirektiv, så vil en forhandling*

*af bekendtgørelsens økonomiske konsekvenser for kommuner ske*

*sammen med den aftalte samlede DUT-forhandling af opgaverne i selve lovforslaget*

*og de udmøntende bekendtgørelser.*

*Hvis det er Miljøministeriets vurdering, at analysekvalitetsbekendtgørelse*

*ikke skal indgå i denne forhandling, skal KL anmode om hurtigst muligt at få*

*tilsendte en økonomisk høring af bekendtgørelsesudkastet.*

**Miljøstyrelsens svar:**

**Ad 1**. N,N-dimethylsulfamidsyre (DMSA) tilføjes bilag 1.4 med en note om implementeringsfrist. De tre pesticider; CGA 42447, DEET og DMSA tilføjes desuden bilag 1.3 med en implementeringsfrist. Pesticiderne var inkluderet under det generelle krav til ” Øvrige pesticider og nedbrydnings- produkter fra pesticider, der er anført ved stofnavn i bekendtgørelse om vandkvalitet og tilsyn med vandfor-syningsanlæg, bilag 2”, men behovet for en implementeringsfrist gør, at de nu oplistes særskilt ved navn.

**Ad 2.** Det gældende metodedatablad for M068 blev opdateret d. 22. februar 2024, hvor det blev tilføjet, at ”Resultaterne for PFAS forbindelserne skal afrapporteres som en sum af isomere (forgrenede og lineære).” Et udkast på M068 med et metodekrav til måling af sum af PFAS, forventes sendt i offentlig høring inden sommerferien 2024.

**Ad 3.** Bekendtgørelsen forventes at træde kraft d. 1. juli 2024, samtidig med Drikkevandsbekendtgørelsen. Dette er tilføjet.

**Ad 4.** Vurdering af de økonomiske konsekvenser for kommunerne, som følge af ændringer til analysebekendtgørelsen vil foregå gennem økonomisk forhandling med KL. DUT-høringen er igangværende og håndteres af departementet.

1. **DANVA**

*DANVA har nedenstående høringssvar:*

*PFAS – isomerer, DMSA og detektionsgrænser*

1. *Der mangler en præcisering af ”Sum af PFOS, PFOS, PFNA og PFHxS” (en note a la den for Sum af 22 PFAS, se note 19).*
2. *Der bør for alle stoffer og summer i bilag 1 angives en scankode (Sckode), bl.a. for de 2 PFAS summe:*

*Sum af PFOS, PFOS, PFNA og PFHxS lineære og forgrenede*

*Sum af 22 PFAS linerære og forgrenede*

1. *Der efterspørges også CAS nr. for de forgrenede stoffer, der kan analyseres for. Ellers er analysen ukonkret og resultater kan ikke sammenlignes.*
2. *Der er sat et meget lavt kriterie for pesticidnedbrydningsproduktet N,N-dimethylsulfamidsyre (DMSA) på 0,01 μg/l. Ifølge vores oplysninger kan laboratorierne ikke levere den tilstrækkelige lave detektionsgrænse på 0,001 μg/l.*

**Miljøstyrelsens svar:**

**Ad 1**. Spørgsmålet er til Drikkevandsbekendtgørelsen, og videresendt til relevante.

**Ad 2.** Spørgsmålet er til Drikkevandsbekendtgørelsen, og videresendt til relevante.

**Ad 3.** Spørgsmålet er til Drikkevandsbekendtgørelsen, og videresendt til relevante.

**Ad 4.** Detektionsgrænsen for DMSA er i bilag 1.3 og 1.4 sat til 0,01 µg/L, som er hvad laboratorierne kan levere. DMSA er tilføjet en note i bilag 1.4: ”Detektionsgrænsen er den samme som kvalitetskravet til drikkevand, og på sigt ønskes kravet til

detektionsgrænsen skærpet.”

1. **GEUS**

*GEUS har nedenstående høringssvar:*

# *Tabel 1.12: Overvågning af marint sediment – der skrive ’Pesti-cider \*\*)’ i tabellen, men de to ’\*\*’ mangler fodnote/forklaring under tabellen.*

# *Tabel. 1.15: Overvågning af jordvand, drænvand m.m. Det bemærkes, at der ingen kvalitetskrav er til drænvand ud over alkalinitet etc, N, P, K, Ca, Mg, Cl-, SO42-. Der er således ikke krav til hverken pesticider eller uorganiske sporstoffer, hvilket kan forekomme ufuldstændigt – særligt i betragtning af, at drænvand ofte indeholder om end betragtelige mængder pesticidstoffer.*

**Miljøstyrelsens svar:**

**Ad 1**. Notehenvisningen er slettet, da den refererede til at ”Krav gælder for hver enkelt komponent” og dette er skrevet ind i Bilag 1, 1.0 Definitioner.

**Ad 2.** Miljøstyrelsen vil tage kontakt til GEUS mhp at drøfte muligheden for at stille analysekvalitetskrav til drænvand. En evt. tilføjelse af nye krav til bekendtgørelsen ligger uden for omfanget af denne høring.